གཞོན་ལྷན་གྱིས་ཕྱི་ལོ་༢༠༡༣ལོར་རང་བཙན་ཚོགས་འདུ་ཚོགས་རྒྱུ་ཟེར།༸གོང་ས་བཅུ་གསུམ་པ་ཆེན་པོའི་རང་བཙན་གསལ་བསྒྲགས་ལ་རྗེས་དྲན་བྱ་རྒྱུ་ཟེར།རྗེས་དྲན་ལོས་ཀྱང་བྱ་སྟེ།གཞོན་ལྷན་ཙམ་མ་ཡིན་པར་བོད་གཞུང་དམངས་གཉིས་ཀས་རྗེས་དྲན་བྱ་དགོས་པ་ཡིན།འོན་ཀྱང་གཞོན་ལྷན་གྱིས་ཡ་མཚན་དང་ཁྱད་མཚར་ཞིག་ཏུ་གཟིགས་ཀྱི་ཡོད་པའི་རྣམ་པ་མངོན་སོང།༸གོང་ས་བཅུ་གསུམ་པ་ཆེན་པོས་སྐུ་ལས་ག་ཚོད་ཅིག་བསྐྱོན་ཡོད་པ་ང་ཚོ་ཚང་མས་ཤེས་གསལ་རེད་ལ།ཁོང་གིས་གསལ་བསྒྲགས་གནང་རྒྱུའི་བོད་རང་བཙན་གྱི་ཁྱབ་ཁོངས་ཀྱང་གསལ་བོ་རེད།དེ་བས་གཞོན་ལྷན་གྱིས་དེང་གི་བོད་ཆོལ་ཁ་གསུམ་ཞེས་པའི་རྩ་དོན་འདི་རྒྱུན་འཁྱོངས་གནང་གི་ཡོད་ན།རྒྱ་ཆེ་བའི་ཁམས་དང་ཨ་མདོའི་ཡུལ་ལུང་འདི་བོད་སྡེ་བ་གཞུང་གི་མངའ་འབངས་སུ་ཇི་ལྟར་སྒྲུབ་ཀྱི་ཡོད་དམ།ས་ཆ་འདི་ཚོ་བོད་རང་བཙན་གྱི་ཁྱབ་ཁོངས་སུ་ལེན་རྒྱུྱའི་གདེང་ཚོད་གང་འདྲ་ཡོད་དམ།ང་རང་ཐེ་བའི་དད་ལྡན་མང་ཚོགས་ཀྱི་ངོས་ནས་བསམ་ན་༸རྒྱལ་བ་བཅུ་གསུམ་པ་དང་༸རྒྱལ་བ་བཅུ་བཞི་པ་གཉིས་ནི་སྐུ་ཡི་རྣམ་པ་མ་འདྲ་བ་ཙམ་ལས་ཐུགས་ཀྱི་བཞེད་དགོངས་གཅིག་པར་ལྟ་ཡི་ཡོད་ལ།༸རྒྱལ་བ་སྔ་མས་ས་ཁུལ་ཆུང་ཆུང་ཞིག་གི་རང་བཙན་གསལ་བསྒྲགས་གནང་བ་དང།༸རྒྱལ་བ་ཕྱི་མས་ས་ཁྱོན་ཆེན་པོ་ཞིག་ཏུ་རང་སྐྱོང་རྩོད་ལེན་གནང་བ་ནི་སྔ་མས་མ་འགྲུབ་པའི་ལས་དོན་ཞིག་ཕྱི་མས་མཇུག་སྐྱོང་གནང་བ་ལས་གཞན་གང་ཡང་མིན་པར་བསམ་གྱི་ཡོད།